જોકે વરસાદ પર જેટલી કવિતા થાય છે એટલી વર પર નથી થતી. વરના આગમનથી મોર તો શું કૂતરું ય થનગાટતું નથી. ટહુકા તો બાજુ એ રહ્યા પણ કોઈ ભાવથી ‘આવો’ કહે તોય પાર્ટી ધ્રુસકે ચડી જાય એવી એની મનોદશા હોય છે. વરસાદનું સ્વાગત મકાઈ અને દાળવડા ખાઈને થાય છે. વરના આગમન સાથે ‘ડ્રાય ક્લીનમાંથી સાડી લાવ્યા?’, ‘કરીયાણાનું બિલ ચુકવ્યું?’, ‘મામીને ત્યાં ડોલચું આપી આવ્યા?’ એવા સવાલો પૂછીને એનું મગજ ખાવામાં આવે છે. વરસાદ આવે ત્યારે કડાકા અને ભડાકા થાય છે. જયારે કડાકા અને ભડાકા કરવાની વરની ઈચ્છા તો ઘણીય હોય છે પણ પછી મનમાં જ મેરેજ અને મનમાં જ ડાયવોર્સ થઇ જતા હોય છે! વરસાદના વધામણા આખું ગામ ખાય છે જયારે વરને વરની મા સિવાય કોઈ પૂછતું નથી.